Elisabeth Geday (RV), 2007-05-02:
Så skal jeg bare have ministerens bekræftelse af, at ministeren ligesom Det Radikale Venstre principielt er modstander af jobkarteller bortset fra de der ganske enkelte situationer, eksempelvis i forbindelse med virksomhedsoverdragelse eller opkøb eller lignende, og mener, at det bør være forbudt at lave jobkarteller, hvor to eller flere arbejdsgivere aftaler ikke at ansætte hinandens medarbejdere.
Ministeren har så bare tænkt sig at tage det i bidder, således at vi nu i første omgang får fjernet de hemmelige aftaler, altså får synliggjort omfanget, og så er ministeren sådan set klar til at slå til allerede om et halvt år, når vi finder ud af, hvor udbredt det er.
Er det en korrekt opfattelse?
Og helt specifikt vil jeg lige spørge ministeren: Hvis det nu viser sig, at det navnlig er et problem eksempelvis i it-branchen eller i revisorbranchen, er ministeren så også indstillet på, at vi alligevel laver et forbud forstået på den måde, at det er et problem for visse typer af ansatte, men ikke for arbejdsmarkedet generelt?
Det her lovforslag bygger på en erkendelse af, at der i nogle situationer er en beskyttelsesværdig interesse, hvor en virksomhed kan beskytte sig mod, at kunden render med medarbejderne.
Derfor har vi det som udgangspunkt, og hvis fru Elisabeth Geday også har det som udgangspunkt, så anerkender fru Elisabeth Geday jo også, at der kan være et legitimt brug for de her klausuler.
Det må være konsekvensen af det.
Jeg ved godt, at fru Elisabeth Geday sådan lige pakker det ind og siger: Vi er enige om, at der er nogle småting.
Men det er jo ret centralt, at fru Elisabeth Geday erkender, at der er et behov for de her klausuler.
Så må man sige, at det skridt, vi så går videre, er, at vi nu får det frem i lyset, og jeg kan ikke forstå, hvordan det kan beskrives som et tilbageskridt for lønmodtageren.
Hvis disse klausuler eller erhvervsbegrænsende aftaler i dag er ulovlige i henhold til aftaleloven, hvis de er ulovlige i henhold til konkurrenceloven, i henhold til markedsføringsloven, i henhold til funktionærloven, er de stadig ulovlige i dag, for det griber vi ikke ind i.
Derfor er det her en væsentlig styrkelse af lønmodtagerens stilling.
Jeg noterede mig, da den konservative ordfører var på talerstolen, at man ikke ville være afvisende over for, at det her kun var første skridt på vej til et egentligt forbud mod jobkarteller.
Er det ministerens opfattelse, at det også er det, der vil ske?
For at få lidt fast grund under fødderne, gør vi det altså nu på den måde, at vi bringer disse aftaler frem i lyset, og skulle det vise sig om 5 måneder, om 4 måneder, om 7 måneder, at det myldrer frem med ting, som er helt uacceptable, skrider vi da ind tidligere, og det har vi jo også taget højde for i det ændringsforslag, som vi har aftalt.
Jeg beder bare om forståelse for, at det udvalg, vi har nedsat, og som har kulegravet det her område, ikke har kunnet danne sig noget overblik over, hvad omfanget er af det problem, vi taler om her.
Det er jo lidt forbløffende, når man diskuterer lovkvalitet og lovsjusk, og jeg ved ikke, hvad vi har hørt i debatten i dag, at man så lige præcis forfølger det spor, at vi skal lovgive om noget, som vi ikke kender omfanget af.
Det er derfor, vi har valgt den procedure.